Fælles holdning (EF) nr. 39/2003

fastlagt af Rådet den 26. maj 2003

med henblik på vedtagelse af Europa-Parlamentets og Rådets beslutning.../2003/EF af...om et flerårigt program (2003-2005) for overvågning af eEuropa 2005-handlingsplanen, formidling af god praksis og forbedring af net- og informationssikkerheden (MODINIS)

(2003/C 159 E/02)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 157, stk. 3,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

i overensstemmelse med proceduren i traktatens artikel 251(3), og

ud fra følgende betragtninger:

(1) På mødet i Lissabon den 23. og 24. marts 2000 satte Det Europæiske Råd sig det mål, at Den Europæiske Union skal gøres til den mest konkurrencedygtige og dynamiske videnbaserede økonomi i verden, og erklærede, at der er behov for at anvende en åben koordineringsmetode til at måle fremskridtene.

(2) På mødet i Feira den 19. og 20. juni 2000 godkendte Det Europæiske Råd eEuropa 2002-handlingsplanen og understregede navnlig behovet for at formulere mere langsigtede perspektiver for den videnbaserede økonomi og sikre, at alle får adgang til den nye teknologi, og på samlingen i Rådet (det indre marked) den 30. november 2000 blev der fastlagt en liste med 23 indikatorer med henblik på at måle fremskridt med hensyn til eEuropa 2002-handlingsplanen.

(3) Kommissionen offentliggjorde den 28. maj 2002 en meddelelse stilet til Europa-Parlamentet, Rådet, Det Europæiske Økonomiske og Sociale Udvalg og Regionsudvalget med titlen "eEuropa 2005: Et informationssamfund for alle", og Det Europæiske Råd i Sevilla godkendte handlingsplanens generelle mål den 21. og 22. juni 2002.

(4) Den 22. januar 2001 offentliggjorde Kommissionen en meddelelse stilet til Europa-Parlamentet, Rådet, Det Europæiske Økonomiske og Sociale Udvalg og Regionsudvalget med titlen "Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet".

(5) Det Europæiske Råd konkluderede på mødet i Stockholm den 23. og 24. marts 2001, at Rådet sammen med Kommissionen burde udarbejde en samlet sikkerhedsstrategi for elektroniske netværk, herunder praktiske gennemførelsesforanstaltninger. Meddelelsen med titlen "Net- og informationssikkerhed: Forslag til en europæisk strategi" af 6. juni 2001 var Kommissionens første reaktion på denne opfordring.

(6) I Rådets resolution af 30. maj 2001 om eEuropa-handlingsplanen: Informations- og datanetsikkerhed, Rådets resolution af 28. januar 2002 om en fælles strategi og særlige foranstaltninger inden for net- og informationssikkerhed(4), Rådets resolution af 18. februar 2003 om en europæisk strategi for udvikling af en kultur for net- og informationssikkerhed(5) og Europa-Parlamentets beslutning af 22. oktober 2002 med titlen "Net- og informationssikkerhed: Forslag til en europæisk strategi" opfordres medlemsstaterne til at iværksætte særlige tiltag for at øge sikkerheden i elektroniske kommunikationsnet og informationssystemer. Endvidere bifaldt Europa-Parlamentet og Rådet Kommissionens planer om bl.a. at udarbejde en strategi for en mere stabil og sikker drift af internettets infrastruktur og fremsætte forslag om oprettelse af den fremtidige europæiske struktur for net- og informationssikkerhedsspørgsmål.

(7) eEuropa 2005-handlingsplanen, der i denne henseende blev bekræftet af Rådets resolution af 18. februar 2003 indeholder bl.a. forslag om oprettelse af den fremtidige europæiske struktur for net- og informationssikkerhedsspørgsmål.

(8) Overgangen til informationssamfundet kan gennem indførelsen af nye former for økonomiske, politiske og sociale forbindelser gøre det lettere for Den Europæiske Union at håndtere dette århundredes udfordringer og kan bidrage til vækst, konkurrenceevne og jobskabelse. Informationssamfundet ændrer gradvis karakteren af de økonomiske og sociale aktiviteter og har betydelige sektoroverskridende virkninger på områder, der hidtil har været uafhængige af hinanden. De foranstaltninger, der er nødvendige for at realisere informationssamfundet, bør tilgodese den økonomiske og sociale samhørighed i Fællesskabet samt forebygge risikoen for udelukkelse fra informationssamfundet og sikre, at det indre marked fungerer effektivt. Den Europæiske Unions og medlemsstaternes indsats i forbindelse med informationssamfundet har til formål yderligere at fremme deltagelsen af ugunstigt stillede grupper i informationssamfundet.

(9) Der er behov for at etablere mekanismer for tilsyn og udveksling af erfaringer, der sætter medlemsstaterne i stand til at sammenligne og analysere resultater og vurdere fremskridtene i forbindelse med eEuropa 2005-handlingsplanen.

(10) Ved hjælp af benchmarking kan medlemsstaterne vurdere, om de nationale initiativer, de har taget som led i eEuropa 2005-handlingsplanen, giver resultater, der er sammenlignelige med resultaterne i andre medlemsstater, og internationalt, og om de fuldt ud udnytter teknologipotentialet.

(11) Medlemsstaternes indsats som led i eEuropa 2005-handlingsplanen kan understøttes yderligere gennem formidling af god praksis. Den europæiske merværdi på området benchmarking og god praksis består i en sammenlignende vurdering af resultaterne af forskellige fremgangsmåder, målt på grundlag af en fælles overvågnings- og analysemetode.

(12) De økonomiske og samfundsmæssige konsekvenser af informationssamfundet må analyseres med henblik på at lette de politiske drøftelser. Herved vil medlemsstaterne bedre kunne udnytte det økonomiske og erhvervsmæssige potentiale i den teknologiske udvikling, navnlig på informationssamfundsområdet.

(13) Net- og informationssikkerhed er blevet en forudsætning for yderligere udvikling af et sikkert forretningsmiljø. Kompleksiteten i spørgsmålet om net- og informationssikkerhed betyder, at de lokale, nationale og, hvis det er relevant, europæiske myndigheder bør tage højde for en række politiske, økonomiske, organisatoriske og tekniske aspekter, når de træffer politiske foranstaltninger på dette område, og samtidig bør de være opmærksomme på kommunikationsnettenes decentraliserede og globale karakter. Den planlagte oprettelse af den fremtidige europæiske struktur for net- og informationssikkerhedsspørgsmål vil sætte medlemsstaterne og Fællesskabet bedre i stand til at løse større problemer med net- og informationssikkerheden. Det indledende arbejde skal påbegyndes allerede i 2003.

(14) Ovennævnte aktiviteter har til formål at fremme synergivirkninger og samarbejde mellem medlemsstater, landene i Det Europæiske Økonomiske Samarbejdsområde, ansøger- og kandidatlande samt de associerede lande i Central- og Østeuropa, og Kommissionen kan derfor i fremtiden tilskynde til, at disse lande inddrages yderligere i programmets aktiviteter.

(15) Der anføres i denne beslutning et finansielt referencegrundlag som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren for hele programmets varighed, uden at dette berører budgetmyndighedens beføjelser i henhold til traktaten.

(16) De nødvendige foranstaltninger til gennemførelse af denne beslutning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(17) Gennemførelsen af dette program bør overvåges løbende -

VEDTAGET FØLGENDE BESLUTNING:

Artikel 1

Hermed vedtages et flerårigt program (2003-2005) for overvågning af handlingsplanen eEuropa 2005, formidling af god praksis og forbedring af net- og informationssikkerheden (i det følgende benævnt "programmet").

Programmet har følgende mål:

a) at følge resultaterne i medlemsstaterne og sammenligne dem med de bedste i verden, idet man, i det omfang det er muligt, bruger de officielle statistikker

b) at støtte medlemsstaternes indsats som led i eEuropa, på nationalt, regionalt og lokalt plan, gennem analyse af god praksis vedrørende eEuropa og ved den supplerende fælles udvikling af mekanismer til udveksling af erfaringer

c) at analysere de økonomiske og samfundsmæssige konsekvenser af informationssamfundet med henblik på at lette de politiske drøftelser, navnlig hvad angår erhvervslivets konkurrenceevne og samhørigheden, samt hvad angår social inddragelse; at give eEuropa-styringsgruppen de oplysninger, der er nødvendige for, at den kan vurdere den passende strategiske retning for eEuropa 2005-handlingsplanen

d) at forberede oprettelsen af den fremtidige europæiske struktur for net- og informationssikkerhedsspørgsmål, jf. Rådets resolution af 28. januar 2002 og eEuropa 2005-handlingsplanen, med henblik på at forbedre net- og informationssikkerheden.

Programmets aktiviteter går på tværs af forskellige sektorer og supplerer Fællesskabets foranstaltninger på andre områder. Ingen af disse aktiviteter må overlappe arbejdet på disse områder under andre fællesskabsprogrammer. Aktiviteter, der iværksættes under programmet vedrørende benchmarking, god praksis og samordning af politikker, skal tilsigte at nå målene for eEuropa 2005-handlingsplanen, fremme net- og informationssikkerhed og bredbånd samt fremme digital forvaltning, e-business, e-sundhed og e-læring.

Programmet skal endvidere skabe en fælles ramme for samspil på europæisk plan mellem forskellige aktører på nationalt, regionalt og lokalt plan.

Artikel 2

For at nå de mål, der er opstillet i artikel 1, vil der blive iværksat følgende kategorier af aktiviteter:

a) Aktivitet 1: Overvågning af og sammenligning af præstationer

- dataindsamling og -analyse på grundlag af benchmarking-indikatorerne, jf. resolutionen af 18. februar 2003 om gennemførelsen af e-Europa 2005-handlingsplanen(7), herunder regionale indikatorer, hvis det er hensigtsmæssigt. Der bør lægges særlig vægt på data vedrørende de centrale målsætninger for e-Europa 2005-handlingsplanen.

b) Aktivitet 2: Formidling af god praksis

- undersøgelser med henblik på at kortlægge god praksis på nationalt, regionalt og lokalt plan, der bidrager til en vellykket gennemførelse af eEuropa 2005-handlingsplanen

- støtte til målrettede konferencer, seminarer og workshoper med henblik på at understøtte eEuropa 2005-handlingsplanens mål om at fremme samarbejde og udveksling af erfaringer og god praksis inden for den generelle ramme af supplerende samspil, jf. målet i artikel 1, litra b).

c) Aktivitet 3: Analyse og strategisk drøftelse

- støtte sociale og økonomiske eksperters arbejde med det formål at bidrage med fremadrettede politikanalyser til Kommissionen og, efter anmodning, til e-Europa-styringsgruppen

- støtte e-Europa-styringsgruppen i at give et strategisk overblik over gennemførelsen af eEuropa 2005-handlingsplanen og i at udgøre et forum for udveksling af erfaringer og muliggøre hurtig deltagelse fra kandidatlandenes side og, i givet fald, indbyde andre interessenter til at give udtryk for deres synspunkter.

d) Aktivitet 4: Forbedring af netværks- og informationssikkerhed

- forberedelse af oprettelsen af den fremtidige europæiske struktur for net- og informationssikkerhedsspørgsmål, jf. resolutionen af 28. januar 2002 og af 18. februar 2003 om en europæisk strategi for udvikling af en kultur for net- og informationssikkerhed og e-Europa 2005-handlingsplanen, ved bl.a. at finansiere rundspørger, undersøgelser og workshoper vedrørende eksempelvis sikkerhedsmekanismer og interoperabilitet mellem disse, netpålidelighed og -beskyttelse, avanceret kryptografi, beskyttelse af privatlivets fred og sikkerhed i forbindelse med trådløs kommunikation.

Artikel 3

I forbindelse med gennemførelsen af de mål, der er opstillet i artikel 1, og de aktiviteter, der er beskrevet i artikel 2, anvender Kommissionen hensigtsmæssige og relevante midler, navnlig:

- indgåelse af kontrakter om gennemførelse af opgaver vedrørende rundspørger, forundersøgelser, detaljerede undersøgelser inden for specifikke områder, demonstrationsaktiviteter af begrænset omfang, herunder workshoper og konferencer

- indsamling, offentliggørelse og formidling af informationer og udvikling af webbaserede tjenester

- tildeling af støtte til ekspertmøder, konferencer og seminarer.

Artikel 4

Programmet dækker perioden fra 1. januar 2003 til 31. december 2005.

Det finansielle referencegrundlag til gennemførelsen af programmet sættes til 20 mio. EUR.

En vejledende udgiftsfordeling findes i bilaget.

De årlige bevillinger godkendes af budgetmyndigheden inden for rammerne af de finansielle overslag.

Artikel 5

Kommissionen er ansvarlig for gennemførelsen af programmet og for koordineringen med andre fællesskabsprogrammer. Kommissionen udarbejder hvert år et arbejdsprogram på grundlag af denne beslutning.

Kommissionen handler efter proceduren i artikel 6, stk. 2, i forbindelse med

a) vedtagelsen af arbejdsprogrammet, herunder den overordnede fordeling af budgetmidler

b) vedtagelsen af foranstaltningerne til evaluering af programmet

c) fastlæggelsen af kriterier i forbindelse med indkaldelser af forslag i overensstemmelse med målene i artikel 1, og vurderingen af de projekter, der foreslås i forbindelse med sådanne indkaldelser, når fællesskabsfinansieringen af et anslået bidrag fra Fællesskabet er på 250000 EUR eller derover.

Artikel 6

1. Kommissionen bistås af et udvalg (i det følgende benævnt "udvalget").

2. Når der henvises til dette stykke, anvendes artikel 4 og 7 i afgørelse 1999/468/EF, jf. dennes artikel 8.

Perioden i artikel 4, stk. 3, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 7

1. For at sikre, at fællesskabsstøtten anvendes effektivt, sørger Kommissionen for, at der foretages effektiv forudgående vurdering, overvågning og efterfølgende evaluering af aktiviteter, der gennemføres i henhold til denne beslutning.

2. Under og efter aktiviteternes gennemførelse evaluerer Kommissionen den måde, hvorpå de er gennemført, og den virkning, de får, med henblik på at fastslå, om de oprindelige mål er blevet opfyldt.

3. Kommissionen underretter regelmæssigt udvalget og eEuropa-styringsgruppen om, hvordan programmets gennemførelse generelt forløber.

4. Ved programmets udløb forelægger Kommissionen en evalueringsrapport for Europa-Parlamentet, Rådet og Det Europæiske Økonomiske og Sociale Udvalg om, hvilke resultater der er opnået under gennemførelsen af de aktiviteter, der er omhandlet i artikel 2.

Artikel 8

1. Der kan åbnes mulighed for, at landene i Det Europæiske Økonomiske Samarbejdsområde, ansøger- og kandidatlandene og de associerede lande i Central- og Østeuropa inden for rammerne af deres respektive aftaler med Det Europæiske Fællesskab kan deltage i programmet.

2. I forbindelse med gennemførelsen af denne beslutning skal samarbejdet med tredjelande og med internationale organisationer og instanser fremmes.

Artikel 9

Denne beslutning træder i kraft på dagen efter offentliggørelsen i Den Europæiske Unions Tidende.

Artikel 10

Denne beslutning er rettet til medlemsstaterne.

Udfærdiget i...

På Europa-Parlamentets vegne

Formand

På Rådets vegne

Formand

(1) EFT C 291 af 26.11.2002, s. 243.

(2) EUT C 61 af 14.3.2003, s. 184.

(3) Europa-Parlamentets udtalelse af 12. februar 2003 (endnu ikke offentliggjort i EUT), Rådets fælles holdning af 26. maj 2003 og Europa-Parlamentets afgørelse af...(endnu ikke offentliggjort i EUT).

(4) EFT C 43 af 16.2.2002, s. 2.

(5) EUT C 48 af 28.2.2003, s. 1.

(6) EFT L 184 af 17.7.1999, s. 23.

(7) EUT C 48 af 28.2.2003, s. 2.

BILAG

Det flerårige program for tilsyn med eEuropa-handlingsplanen, formidling af god praksis og forbedring af net- og informationssikkerheden (Modinis)

Vejledende udgiftsfordeling 2003-2005

>TABELPOSITION>

RÅDETS BEGRUNDELSE

I. INDLEDNING

1) Den 26. juli 2002 vedtog Kommissionen ovennævnte forslag til Europa-Parlamentets og Rådets beslutning(1). Forslaget bygger på EF-traktatens artikel 157, stk. 3.

2) Europa-Parlamentet afgav udtalelse den 12. februar 2003, Det Europæiske Økonomiske og Sociale Udvalg den 24. oktober 2002 og Regionsudvalget den 12. februar 2003.

3) Kommissionen forelagde sit ændrede forslag for Europa-Parlamentet og Rådet den 9. april 2003(2).

4) Den 26. maj 2003 vedtog Rådet sin fælles holdning i overensstemmelse med EF-traktatens artikel 251.

II. FORMÅL

Formålet med dette forslag er er at stille et finansielt støtteprogram til rådighed, der skal ledsage den nationale indsats for at forvandle Europa til en videnbaseret økonomi. Programmet skal bidrage til Lissabon-strategien ved at overvåge resultater opnået af og inden for medlemsstaterne, lette formidlingen af god praksis, analysere de økonomiske og samfundsmæssige konsekvenser af informationssamfundet og forbedre netværks- og informationssikkerheden. Modenis er efterfølgeren for Promise-programmet, som udløb ved udgangen af sidste år. Det tilvejebringer også en nødvendig supplerende finansiering for at sikre den korrekte gennemførelse af eEuropa 2005-handlingsplanen, hvis mål blev godkendt af Det Europæiske Råd i Sevilla.

III. GENNEMGANG AF DEN FÆLLES HOLDNING

Den fælles holdning har samme overordnede målsætning som Kommissionens forslag. Den foreslår også generelt samme midler til at opfylde målsætningen.

Forslagets tekst er dog blevet omarbejdet under Rådets drøftelser. Endvidere er nogle artikler blevet omstruktureret for at fremme klarhed og brugervenlighed. Den fælles holdning adskiller sig fra Kommissionens forslag på følgende hovedpunkter:

1) Den fælles holdning omstrukturerede artikel 2 for at tilpasse den til artikel 1 og de fire aktioner, der er omfattet af det foreslåede program. Endvidere har det lokale plan i disse artikler fået samme status som det nationale og regionale plan med hensyn til at fremme god praksis og udveksling af erfaringer.

2) I artikel 1 og 2 forstærkede Rådet impulserne til at nå målene i eEuropa 2005-handlingsplanen. I den forbindelse tilføjede det en henvisning til en eEuropa-styringsgruppe.

3) For så vidt angår net- og informationssikkerhed benævnes den "taskforce for internetsikkerhed", der henvises til i Kommissionens forslag, "den fremtidige europæiske struktur for net- og informationssikkerhedsspørgsmål". Dette skyldes, at der siden Kommissionens nuværende forslag blev forelagt, er forelagt et nyt kommissionsforslag om oprettelse af et europæisk net- og informationssikkerhedsagentur, og det er endnu ikke besluttet, hvilken endelig form strukturen skal have. Behovet for at forberede denne struktur, der skal fungere fra begyndelsen af 2004, understreges imidlertid i henvisningerne hertil i den fælles holdnings artikel 1 og 2.

4) På grundlag af erfaringerne fra det forudgående Promise-program og den uheldige forsinkelse i vedtagelsen af programmet foreslås der nu et finansielt referencebeløb på 20 mio. EUR i artikel 4 i den fælles holdning.

5) I artikel 5 har Rådet udvidet muligheden for inddragelse af forvaltningsudvalget for at sikre tilstrækkelig kontrol med gennemførelsen af programmet samtidig med, at man undgår unødvendigt bureaukrati.

6) Den nye artikel 8 i den fælles holdning åbner mulighed for, at EØS-lande, ansøger- og kandidatlande samt de associerede lande i Central- og Østeuropa kan deltage i programmet. Endvidere tilskyndes der til samarbejde med tredjelande og internationale organisationer og instanser.

IV. EUROPA-PARLAMENTETS ÆNDRINGER

1) Ændringer fra Europa-Parlamentet, som Kommissionen har accepteret, og Rådet har vedtaget

- Ændring 1 er indarbejdet i betragtning 6 i den fælles holdning.

- Ændring 2 er indarbejdet i betragtning 7 i den fælles holdning i en lettere omarbejdet affattelse.

- Rådet indarbejdede ændring 3 og 4 i betragtning 8 i den fælles holdning (ændring 4 delvis, idet henvisningen til specifikke grupper ikke er medtaget).

- Ændring 5 og 6 er slået sammen, omformuleret og indarbejdet i betragtning 14 i den fælles holdning.

- Ændring 10 er indarbejdet i artikel 1, litra c), i den fælles holdning med hensyn til henvisningen til social inddragelse.

- Rådet indarbejdede ændring 11 og 12 i henholdsvis artikel 1, litra d), og artikel 2, litra d), i en lettere omarbejdet affattelse.

- Rådet accepterede delvis ændring 15, men omformulerede det foreslåede nye stk. 2 for at undgå en gentagelse.

2) Ændringer fra Europa-Parlamentet, som Kommissionen har accepteret, men som Rådet ikke har vedtaget

- Rådet vedtog ikke ændring 9, da den fandt, at det kan formodes, at de oplysninger, der anvendes til benchmarking, er aktuelle.

3) Ændringer fra Europa-Parlamentet, som hverken Kommissionen eller Rådet har accepteret

- Ændring 7 blev ikke accepteret, da det eEuropa-program, der henvises til, udløber ved udgangen af 2003, og da de pågældende kandidatlande deltager som fuldgyldige medlemmer i 2004.

- Ændring 8 og 13, der ville ændre forvaltningsudvalget til et rådgivende udvalg, blev ikke accepteret. Ligesom Kommissionen finder Rådet, at et forvaltningsudvalg af transparenshensyn er er mere passende. Henvisningen til forskellige repræsentanter, der er omfattet af artikel 13, blev heller ikke accepteret. Rådet lod henvisningen til repræsentanter i det hele taget udgå af artikel 6 i den fælles holdning, da dette spørgsmål er gjort klart i den relevante afgørelse, som artiklen henviser til.

- Rådet vedtog ikke ændring 14, da den blot gentager de forpligtelser, der er indeholdt i finansforordningen.

(1) EFT C 291 E af 26.11.2002, s. 243.

(2) Endnu ikke offentliggjort i EUT.